**Το Σοβαρό Πρόσωπο της Ευθύνης σας είναι Μάσκα**

Ο Πρωθυπουργός στο τελευταίο του διάγγελμα έδωσε το χρονοδιάγραμμα της δεύτερης φάσης της αντιμετώπισης της πανδημίας με χαλάρωση των περιοριστικών μέτρων.

Κλειδί του αφηγήματός του είναι ότι «είμαστε πιο έτοιμοι από το Μάρτιο». Αποδείξεις, κύριε Μητσοτάκη, όχι λόγια. Πόσα τέστ σκοπεύετε να κάνετε, με ποια μεθοδολογία, πόσους ανθρώπους και κλίνες χρειάζεται το σύστημα Υγείας, όχι πόσες προσθέσατε με το σταγονόμετρο και μόνο μετά από τις συνεχείς διαμαρτυρίες των υγειονομικών.

Ο Πρωθυπουργός έδωσε επίσης το στίγμα της επόμενης μνημονιακής μέρας, η οποία πράγματι θα είναι σκληρή αφού θα περιλαμβάνει ένα 5ο μνημόνιο στο οποίο η Κυβέρνηση σύρθηκε λόγω ατολμίας και υποταγής στους ισχυρούς.

Ηχούν έτσι τόσο παράταιρα τα εύσημα που έδωσε στους πολίτες της χώρας, μια και θα ζήσουμε την παγκόσμια πρωτιά να έχουμε τους λιγότερους νεκρούς αλλά τους περισσότερους πεινασμένους.

Τέλος, ο κύριος Μητσοτάκης ξεδίπλωσε με λεπτομέρεια πότε θα ανοίξει κάθε τομέας της κοινωνικής δραστηριότητας. Ένα μόνο δεν ανέφερε, το σημαντικότερο:

Πότε θα ξανανοίξει η Δημοκρατία. Πότε δηλαδή θα ξαναλειτουργήσει εν πλήρη σύνθεση το Κοινοβούλιο, (κάτι που θα μπορούσε ήδη να είχε γίνει με τηλεδιάσκεψη όπως έχει ζητήσει επανειλημμένα το ΜέΡΑ25), πότε και πως θα προστατευθεί το δικαίωμα της συνάθροισης και της διαμαρτυρίας, και κυρίως πότε θα σταματήσει την πάγια κυβερνητική πρακτική να περνάει νομοσχέδια-δωράκια στους ολιγάρχες εν κρυπτώ και κατά παράβαση κάθε έννοιας πραγματικού σεβασμού στη Βουλή των Ελλήνων.

«Η μάσκα θα είναι το το σοβαρό πρόσωπο της ευθύνης μας.*»* είπε σε μια αποστροφή του ο Πρωθυπουργός. Κύριε Πρωθυπουργέ, τα επικοινωνιακά ευφυολογήματα δεν υποκαθιστούν τις σοβαρές πολιτικές. Οι ζωές σώθηκαν, χάρη στη γενναία στάση των πολιτών όπως σωστά είπατε, αλλά στην οικονομία είστε εσείς η Απειλή. Εκεί, το σοβαρό σας πρόσωπο, είναι μάσκα.